听秋虫赋
李子卿 (Tang)
时不与兮岁不留。一叶落兮天地秋。况白露之夜遥。听阴虫之啾啾。且鸣因夜急。思以秋苦。始趯趯而缘阶。转喓喓而入户。轻飏飒而韵合。残溜泠而响聚。陇水咽而应然。峡猿啼而何取。由是知悲秋者自此生兴。感物者因兹为主。则有三年逐臣。千里远客。乡路何处。君门且隔。吟泽畔之风秋。卧江皋之烟夕。逆旅愁听。鸣蛩四壁。欲解寒衣。萧然泪滴。婕妤恩薄。义犹辞辇。永巷秋深。层城夜浅。凉月斜照。明河近转。尘满琼钩。珠帘不捲。秋声四入。曼睩双泫。长乐歌钟。悲来莫辨。香衢甲第。赵李经过。霞拥绣轴。风调玉珂。高堂引满。醉舞婆娑。永夕之乐。孰知其他。清露醒后。绕砌声多。瞪视凝听。伤如之何。去岁良人。远征绝域。锦书欲寄。翩翩雁翼。不语朝纺。含嚬夜织。其那空闺。悲鸣乱逼。欲梦翻惊。方愁更忆。肠绝声声。门前月色。贫士失职。寂寞下帷。兰叶风败。苔痕雨滋。览镜而元发将白。拂尘而素衣已缁。柴门日暝。响拂茅茨。展转孤枕。偏惊故时。念悬鹑之正弊。恨跃马之将迟。何必叶落。自长年悲。且虫之声也无端。人之听也多绪。亦由心羁者多感激。志苦者易悽楚。苟有任于行藏。亦何嗟于寒暑。水之积也鳞斯奋。风之厚也翼斯举。彼数虫兮何知。且逍遥以容与。